“ดาวโจนส์ฟิวเจอร์” จ่อหลุด 31,000 จุด เซ่นเงินเฟ้อพุ่ง หวั่น “เฟด” ขึ้นดบ. 0.75%
“ดาวโจนส์ฟิวเจอร์” ร่วง 300 จุด จ่อหลุด 31,000 จุด เซ่นเงินเฟ้อพุ่ง หวั่น “เฟด” ขึ้นดบ. 0.75% เพื่อสกัดเงินเฟ้อ
“ดาวโจนส์ฟิวเจอร์” ร่วง 300 จุด จ่อหลุด 31,000 จุด เซ่นเงินเฟ้อพุ่ง หวั่น “เฟด” ขึ้นดบ. 0.75% เพื่อสกัดเงินเฟ้อ
13 มิ.ย. 2565

ผู้สื่อข่าวรายงานว่า ดัชนีดาวโจนส์ฟิวเจอร์ร่วงลงกว่า 300 จุดในช่วงเช้านี้ หลังสหรัฐเปิดเผยดัชนีราคาผู้บริโภค (CPI) ที่สูงเกินคาด ซึ่งอาจทำให้ธนาคารกลางสหรัฐ (เฟด) เร่งปรับขึ้นอัตราดอกเบี้ยในการประชุมสัปดาห์นี้เพื่อสกัดเงินเฟ้อ
โดย ณ เวลา 10:42 น.ตามเวลาไทย ดัชนีดาวโจนส์ฟิวเจอร์ร่วงลง 303 จุด หรือ -0.97% แตะที่ 31,056 จุด
สำหรับกระทรวงแรงงานสหรัฐเปิดเผยว่า ดัชนี CPI ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 8.6% ในเดือนพ.ค. เมื่อเทียบรายปี ซึ่งเป็นระดับสูงสุดครั้งใหม่ในรอบกว่า 40 ปี หรือนับตั้งแต่ปี 2524 และสูงกว่าที่นักวิเคราะห์คาดการณ์ที่ระดับ 8.3%
นอกจากนี้ ดาวโจนส์ฟิวเจอร์ยังถูกกดดันจากผลสำรวจของมหาวิทยาลัยมิชิแกนซึ่งระบุว่า ดัชนีความเชื่อมั่นของผู้บริโภคสหรัฐดิ่งลงสู่ระดับ 50.2 ในเดือนมิ.ย. ซึ่งเป็นระดับต่ำสุดนับตั้งแต่เริ่มมีการรวบรวมข้อมูลดังกล่าวในช่วงทศวรรษ 1940 และต่ำกว่าตัวเลขคาดการณ์ของนักวิเคราะห์ที่ระดับ 58.5 หลังจากแตะระดับ 58.4 ในเดือนพ.ค.
ด้านนักลงทุนยังจับตาการประชุมนโยบายการเงินของเฟดในวันที่ 14-15 มิ.ย.นี้ โดยมีการคาดการณ์ว่า เฟดจะปรับขึ้นอัตราดอกเบี้ยอีก 0.50% ในการประชุมครั้งนี้ และจากนั้นจะปรับขึ้นอีก 0.50% ในเดือนก.ค. นอกจากนี้ มีโอกาสเพิ่มขึ้นที่เฟดจะปรับขึ้นดอกเบี้ย 0.50% เช่นกันในเดือนก.ย.
ขณะเดียวกัน นายมงคล พ่วงเภตรา ผู้ช่วยกรรมการผู้จัดการ บล.เคทีบีเอสที กล่าวว่า หลังสหรัฐฯรายงานตัวเลขภาวะเงินเฟ้อสูงกว่าคาด ทำให้คาดกันว่าเฟดอาจจะปรับขึ้นดอกเบี้ยนโยบายในสัปดาห์นี้ ที่ระดับ 0.75% จากเดิมที่ประมาณการกันไว้ 0.50% และน่าจะส่งผลต่อตลาดหลักทรัพย์ในวันนี้ (13 มิ.ย.2565)